Проект

ДЕКЛАРАЦИЯ

На Шестата конференция на Общинската мрежа за енергийна ефективност ЕкоЕнергия във връзка с приключването на проекта “Стратегия за намаляване на емисиите от парникови газове чрез енергийна ефективност. Демонстрационна зона за енергийна ефективност в Габрово”, финансиран от Глобалния екологичен фонд (ГЕФ) чрез Програмата на ООН за развитие (ПРООН) и изпълняван от Центъра за енергийна ефективност ЕнЕфект, София

През април 2004 година приключва изпълнението на проекта “Стратегия за намаляване на емисиите на парникови газове чрез енергийна ефективност. Демонстрационна зона за енергийна ефективност в Габрово”, финансиран от Глобалния екологичен фонд (ГЕФ) чрез Програмата на ООН за развитие (ПРООН) и изпълняван от Центъра за енергийна ефективност ЕнЕфект. Ценността на проекта се състои преди всичко в това, че чрез изграждането на местен капацитет и серия от демонстрации в общински обекти в Габрово той допринесе за:
(а) преодоляването на едни от най-съществените пречки пред общинските проекти за енергийна ефективност;

(б) разработването и прилагането на цялостни политики за ефективно използване на енергийните ресурси като част от стратегиите за устойчиво развитие на общините; 

(в) разпространението на опита от Габрово в останалите български общини чрез специално създадени за тази цел инструменти. 

Основни резултати 

Проектът започна в критичната 1998 г., когато страната и общините излизаха от една от най-острите икономически, политически и социални кризи през последните десетилетия. Изпълнението протече в годините на най-динамичните промени, за да завърши в условия на икономически растеж и финансова стабилност. По време на изпълнението на проекта общините все повече осъзнаваха необходимостта и ползите от енергийната ефективност. Обстойно бяха анализирани пречките пред проектите за енергийна ефективност и бяха предложени начини за тяхното преодоляване. Разширена и укрепена бе Общинската мрежа за енергийна ефективност ЕкоЕнергия и бяха обучени местни ръководители и специалисти. Разработени бяха програми за енергийна ефективност и конкретни инвестиционни проекти, повечето от които вече се изпълняват. Главни двигатели при разработването на програмите и проектите бяха общинските бюра за енергийна ефективност, изградени от ЕкоЕнергия. Осъществи се поредица от демонстрации в типични общински обекти, чрез които се проследи инвестиционния процес и се установиха необходимите дeйствия за неговото рационализиране и ускоряване.

Някои от най-важните резултати от проекта са:

· Развитието на общинската мрежа за енергийна ефективност ЕкоЕнергия, която към началото на 2004 година заедно с асоциираните си членове включва общо 159 общини и покрива 69% от населението на страната и изграждането на нейни структури в общините;

· Въвеждането на местното енергийно планиране и разработването на методика за изготвяне на общински програми за енергийна ефективност, на основата на които са разработени 37 общински енергийни програми, повечето от които успешно се изпълняват;

· Създаването на информационна система за енергопотреблението в общинските обекти, която поддържа данни за 2210 обекта в 39 общини от ЕкоЕнергия;  

· Обучението на 24 преподаватели и 101 общински специалисти по енергийна ефективност от 39 общини от мрежата и разработването на 40 конкретни инвестиционни проекти;

· Установяването на нормативни и финансови бариери пред проектите и програмите за енергийна ефективност и разработването на предложения и схеми за преодоляването им; 

· Осъществяването на демонстрационни проекти в най-характерните общински обекти – система на уличното осветление, централизирано топлоснабдяване, болница, училище, жилищна сграда, административна сграда и промишлено предприятие в община Габрово, които имат доказан положителен екологичен, икономически, социален и психологически ефект;

· Сполучливият модел на интегриране на изграждането на местен капацитет и техническите демонстрации от една страна с цялостната политика за устойчиво развитие и инвестиции за ефективно използване на енергийните ресурси, от друга;

· Разпространяването на богата информация в областта на енергийната ефективност и популяризирането Ӝ сред общини, държавни органи, финансови институции, учебни заведения, консултантски фирми и специалисти, международни организации и др.

Дългосрочни допълнителни ползи

Положителните резултати от този и други успоредни, макар и не толкова мащабни проекти, доведоха до засилване на интереса на общините към рационалното използване на енергийните ресурси. Общинските ръководства осъзнаха, че планираната и разумна употреба на енергията води до икономии за общината и по-добър комфорт и условия на работа и живот на нейните жители. 

Създадената оригинална българска методика за разработване на общински енергийни програми може да подпомогне изпълнението на новия Закон за енергийната ефективност (чл. 9). Местните структури на ЕкоЕнергия може да станат основа за изграждането на центрове по енергийна ефективност в областите и общините съгласно концепцията на Агенцията по енергийна ефективност. Създадени са благоприятни условия за интегрирането на енергийната ефективност в комплексните програми за развитието на районите за планиране (Закон за регионалното развитие, Глава втора). 
Нови нужди

Новите социално-икономически условия в страната пораждат нови проблеми пред енергийната ефективност в общините. Предоставяната експертна помощ на местните власти все още не покрива всички пазарни сегменти на територията на общините, които притежават значителен потенциал за енергийна ефективност. Такъв потенциал, например, има в дейностите на малкия и средния бизнес, комуналните услуги (сметосъбирането, селищния транспорт, водоснабдяването и канализацията), използването на възобновяемите енергийни източници, промишлеността. 

В общините вече са създадени предпоставки за рационално използване на енергията. В резултат на това търсенето на енергийни услуги, в т.ч. и за повишаване на енергийната ефективност се засилва. Все по-ясно проличава обаче несъответствието между това търсене и наличието на достатъчно подготвени местни специалисти, фирми и финансиращи организации, които могат да предоставят нужните специфични услуги в областта на енергийната ефективност. Ето защо сега вниманието трябва да се насочи от потребителите на енергийни услуги, каквито са общините, към тези, които могат да им ги предоставят - малки и средни предприятия, компании за енергийни услуги, финансиращи организации, неправителствени организации. В тях трябва да се изгради капацитет по отношение на енергийната ефективност, подобен на капацитета, изграден у общините и техните ръководства, за да може енергийната ефективност да се превърне в устойчив процес. 

Променящата се обстановка и новите проблеми, които тя поражда, изискват нови средства за разрешаването им. Във връзка с това 

ПРЕДЛАГАМЕ:

1. За развитието на ЕкоЕнергия

Да продължи развитието на общинската мрежа за енергийна ефективност, за да обхване всички общини, да укрепи местните си структури и заработи в още по-тясно сътрудничество със стратегически си партньори, сред които са Националното сдружение на общините в Република България (НСОРБ), Фондация “Реформа в местното самоуправление” (ФРМС), Инициатива местно самоуправление (ИМС), Министерството на регионалното развитие и благоустройството (МРРБ), Министерството на енергетиката и енергийните ресурси (МЕЕР), Министерството на околната среда и водите (МОСВ), Министерството на финансите (МФ), Агенцията за енергийна ефективност (АЕЕ). 

2. За внедряването на общинска политика за енергийна ефективност

Да продължи и да се задълбочава работата по общинското енергийно  планиране на основата на установената методика, като за целта се развива и разширява общинската информационна система за енергийна ефективност. В тясно сътрудничество с МРРБ и МЕЕР общинското енергийно планиране да се координира с дейностите във връзка с новите планировъчни райони. Специална помощ да се оказва на средните и особено на по-малките общини при изготвянето на техните енергийни програми.

3. За изграждането на местен капацитет 
За да се създадат устойчиви условия за развитие на местния пазар на енергийни услуги в България да продължи изграждането на местен капацитет за енергийна ефективност по общини и по области, в който не само общините, но и останалите участници да придобият необходимата подготовка. За тази цел да се разшири и обогати информацията за опита в други страни и най-вече в Европейския съюз в областта на енергийната ефективност и на използването на възобновяеми енергийни източници, като се въведат съвременни ефективни форми на информиране и обучение, насочени към следните приоритетни групи:

- областните управи и администрации – по проблемите на общинското енергийно планиране; 

- органите и лицата, които вземат решения в общините (общински съвети, кметове и отговорни ръководители) – по проблемите на общинското енергийно планиране и финансирането на проекти за енергийна ефективност;

- специалисти, фирми и неправителствени организации, които професионално се занимават с предоставянето на енергийни услуги по места;

- финансиращи организации и банки.

4. За усъвършенстването на нормативната основа на енергийната ефективност

Да продължат съвместните усилия на общините от мрежата да допринасят за усъвършенстване на нормативната рамка на местното самоуправление и на енергийната ефективност в общините. Специално внимание да се отдели на по-нататъшната финансова децентрализация, на изясняването на собствеността върху елементите на местната инфраструктура. Да се активизира работата по практическото прилагане на изискванията на директивата на Европейската Комисия за енергийното поведение на сградите. Същевременно да се предложат промени и допълнения в нормативната рамка, които да позволят запазване на икономиите, постигнати в резултат на изпълнението на проекти за енергийна ефективност и да дадат възможност за реинвестирането им в подобни дейности. Да се създадат по-ясни и цялостни нормативни условия на публично-частното сътрудничество между общините и частния сектор в областта на енергийната ефективност. Да се разработят схеми и се предложат действия за насърчаване на общините и ползвателите на обектите да повишават ефективността на енергопотреблението. 

5. За формирането и развитие на местния пазар на енергийни услуги

Да се разработи стратегия на ЕкоЕнергия за формирането, развитието и укрепването на местния пазар за енергийни услуги в България. В рамките на тази стратегия да се разработят и предложат програми за приоритетно финансиране на общински проекти за енергийна ефективност и за използване на възобновяеми енергийни източници, като се съдейства за тяхното окрупняване и финансиране. Развитието на този пазар ще окаже стимулиращо влияние както върху общините, така и върху предприятията, осъществяващи проекти за енергийна ефективност, които ще снижат себестойността на своята продукция и ще подобрят комфорта на работната си среда. По-висок оборот ще реализират и фирмите производителки и изпълнителки на оборудване за енергийна ефективност. Ще се разкрият нови работни места и по-високи доходи на населението в общините. 

За изпълнението на тези предложения Конференцията възлага на Управителния съвет и на Секретариата на ЕкоЕнергия:

(а) спешно да установят контакти със съответните компетентни държавни органи, донорски организации, фирми и неправителствени организации и да обсъдят с тях възможностите за установяване на подходящи форми на дългосрочно сътрудничество и партньорство за изпълнение на стратегическите задачи, поставени от Конференцията;

(б) да разработят и да лобират за финансирането на нови проекти, чрез които да се допринесе за изпълнението на изискванията на новите закони за енергийната ефективност и регионалното развитие, както и на духа и изискванията на съвременното европейско законодателство.

От делегатите на конференцията

София, 16 април 2004 г.
